บริษัท ทรีนีตี้ วัฒนา จำกัด (มหาชน)

ส่วนที่ 1

  -----------------------------------------------------------------------
  ข้อมูลสรุป

  -----------------------------------------------------------------------

ส่วนที่ 1

ข้อมูลสรุป (Executive Summary)

-   บริษัท ทรีนีตี้ วัฒนา จำกัด (มหาชน) (บริษัท) จดทะเบียนก่อตั้งขึ้นเมื่อวันที่ 31 มกราคม
    2544 โดยมีผู้ถือหุ้นใหญ่ คือ ธนาคารกรุงไทย จำกัด (มหาชน) บริษัท คอม-ลิงค์ จำกัด
    และกองทุนเพื่อการร่วมลงทุน ซึ่งถือหุ้นในสัดส่วนร้อยละ 19.60 ร้อยละ 14.31 และร้อยละ
    8.61 ตามลำดับ

-   บริษัทดำเนินธุรกิจหลักโดยการถือหุ้นในบริษัทอื่น (Holding Company)
    โดยได้เข้าถือหุ้นในบริษัทย่อย 3 บริษัทในสัดส่วนร้อยละ 99.99 ได้แก่ บริษัทหลักทรัพย์ ทรีนีตี้
    จำกัด ดำเนินธุรกิจหลักทรัพย์ บริษัท ทรีนีตี้ แอ๊ดไวซอรี่ 2001 จำกัด
    ดำเนินธุรกิจเป็นที่ปรึกษาทางการเงิน บริษัท ทรีนีตี้ อินฟอร์เมชั่น จำกัด
    ดำเนินธุรกิจให้บริการด้านการสนับสนุน (Back-Office Service) แก่บริษัทในกลุ่ม

-   บริษัทหลักทรัพย์ ทรีนีตี้ จำกัด ในฐานะบริษัทแกน
    ได้รับใบอนุญาตจากกระทรวงการคลังให้ประกอบธุรกิจหลักทรัพย์ 5 ประเภท ได้แก่
    ธุรกิจการเป็นนายหน้าซื้อขายหลักทรัพย์ การค้าหลักทรัพย์ ที่ปรึกษาการลงทุน
    การจัดจำหน่ายหลักทรัพย์ บริษัทแกนเป็นสมาชิกตลาดหลักทรัพย์แห่งประเทศไทย หมายเลข 22
    ตั้งแต่เดือนมีนาคม 2545 นอกจากนั้น บริษัทหลักทรัพย์ ทรีนีตี้ จำกัด
    ยังได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ดำเนินการเป็นที่ปรึกษาทางการเงิน

-   ในปี 2548 บริษัทหลักทรัพย์ ทรีนีตี้ จำกัด ได้รับใบอนุญาตประกอบธุรกิจเพิ่ม 2 ประเภท คือ
    เดือนมกราคม 2548 ได้รับอนุญาตประกอบธุรกิจการยืมและให้ยืมหลักทรัพย์
    (จำกัดขอบเขตให้บริการเฉพาะกรณีที่มีการจัดสรรหุ้นส่วนเกิน) และในเดือนสิงหาคม 2548
    ได้รับใบอนุญาตประกอบธุรกิจการจัดการกองทุนส่วนบุคคล
    โดยเริ่มให้บริการในเดือนพฤศจิกายน 2548

-   เดือนเมษายน 2548 บริษัทหลักทรัพย์ ทรีนีตี้ จำกัด ได้จัดตั้งบริษัท ทรีนีตี้ ฟิวเจอร์ส จำกัด
    เพื่อประกอบธุกิจซื้อขายสัญญาซื้อขายล่วงหน้า โดยถือหุ้นในสัดส่วนร้อยละ 99.99
    มีทุนจดทะเบียนชำระแล้ว 100 ล้านบาท ขณะนี้อยู่ระหว่างการเตรียมการ
    คาดว่าจะเริ่มให้บริการปลายเดือนเมษายน 2549

-   ในปี 2548 บริษัทหลักทรัพย์ ทรีนีตี้
    จำกัดมีส่วนแบ่งตลาดของมูลค่าการซื้อขายหลักทรัพย์โดยเฉลี่ยร้อยละ 1.82
    ลดลงจากส่วนแบ่งการตลาดปี 2547 ซึ่งเฉลี่ยร้อยละ 2.49
    สาเหตุเกิดจากมูลค่าการซื้อขายที่เพิ่มขึ้นของนักลงทุนต่างชาติ ซึ่งเพิ่มขึ้นจากร้อยละ 20.98
    ของปริมาณการซื้อขายรวมในปี 2547 เป็นร้อยละ 27.66 ในปี 2548
    ในขณะที่มูลค่าการซื้อขายของนักลงทุนรายย่อยในประเทศมีสัดส่วนลดลงจากร้อยละ 70.64
    ในปี 2547 เป็นร้อยละ 62.01 ในปี 2548
    มีผลให้บริษัทหลักทรัพย์ที่มีฐานลูกค้าต่างชาติมีส่วนแบ่งการตลาดสูงขึ้น
    โดยบริษัทหลักทรัพย์ที่มีความสัมพันธ์กับ(หรือผู้ถือหุ้น) ต่างชาติ 7 แห่ง
    มีส่วนแบ่งตลาดรวมกันร้อยละ 18 นับว่าเพิ่มขึ้นจากปี 2547
    ซึ่งมีส่วนแบ่งตลาดรวมกันอยู่ที่ร้อยละ 13 ดังนั้น บริษัทฯ
    ซึ่งมีฐานลูกค้ารายย่อยเป็นหลักถึงร้อยละ 89 ของมูลค่าการซื้อขายรวมของบริษัทฯ
    จึงมีส่วนแบ่งการตลาดลดลง

-   บริษัท ทรีนีตี้ แอ๊ดไวซอรี่ 2001 จำกัด
    ดำเนินธุรกิจด้านที่ปรึกษาทางการเงินและงานด้านวาณิชธนกิจ
    โดยบริษัทฯได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ดำเนินการเป็นที่ปรึกษาทางการเงินตามขอบเขตที่สำนักงานคณะกรรมการกำกับหลักทรัพย์และตลาดหลักทรัพย์กำหนด
    นอกจากนี้ บริษัทฯยังได้จดทะเบียนเป็นที่ปรึกษาประเภท ก
    กับศูนย์ข้อมูลที่ปรึกษาของกระทรวงการคลังเพื่อให้บริการในฐานะที่ปรึกษาสาขาการเงินให้แก่หน่วยงานต่างๆทั้งภาครัฐและเอกชน
    สำหรับปี 2548
    บริษัทได้เป็นที่ปรึกษาทางการเงินในการเสนอขายหุ้นสามัญเพิ่มทุนต่อประชาชนครั้งแรก
    (Initial Public Offering) 3 บริษัท ได้แก่ บมจ. สมบูรณ์ แอ๊ดวานซ์ เทคโนโลยี
    บมจ. ซุปเปอร์บล๊อก และบมจ. ไพลอน นอกจากนี้ ในปี 2548
    บริษัทยังได้เป็นที่ปรึกษาโครงการระดมทุนของบริษัท ธนารักษ์พัฒนาสินทรัพย์ จำกัด
    เพื่อโครงการแปลงสินทรัพย์เป็นหลักทรัพย์

-   ณ วันที่ 31 ธันวาคม 2548 บริษัทและบริษัทย่อย มีสินทรัพย์รวมจำนวน 1,893.80 บาท
    ซึ่งเพิ่มขึ้นจาก ณ วันที่ 31 ธันวาคม 2547 ซึ่งมีสินทรัพย์รวมจำนวน 1,718.22 ล้านบาท
    ในขณะที่หนี้สินรวมลดลงจากสิ้นปี 2547 จาก 642.28 ล้านบาทเป็น 509.72 ล้านบาท
    เป็นผลจากการเพิ่มทุน ส่วนของผู้ถือหุ้นเพิ่มขึ้นจาก 1,075.94 ล้านบาท เป็น 1,383.08
    ล้านบาท เป็นผลจากการเพิ่มทุนจำนวน 280 ล้านบาท จ่ายเงินปันผลจำนวน 43.53 ล้านบาท
    และผลจากกำไรสุทธิจำนวน 70.95 ล้านบาท สำหรับอัตราผลตอบแทนผู้ถือหุ้นต่อปีร้อยละ
    5.77 และ ร้อยละ 8.43 สำหรับปี 2548 และสำหรับปี 2547 ตามลำดับ

-   หากเทียบผลกำไรปี 2548 จำนวน 70.95 ล้านบาทซึ่งลดลงเมื่อเทียบกับปี 2547 จำนวน 91
    ล้านบาท เป็นผลมาจากการลดลงของค่านายหน้าซื้อขายหลักทรัพย์จาก 625 ล้านบาทในปี
    2547 เป็น 363 ล้านบาทในปี 2548 ในขณะที่รายได้ค่าธรรมเนียมวาณิชธนกิจเพิ่มขึ้นจาก 50
    ล้านบาทในปี 2547 เป็น 87 ล้านบาทในปี 2548
    จากการให้บริการที่ปรึกษาการเงินและการจัดจำหน่ายและรับประกันการจำหน่ายหลักทรัพย์ที่เป็นการเสนอขายหลักทรัพย์ต่อประชาชน
    นอกจากนั้นในปี 2548 บริษัทรับรู้กำไรตามส่วนได้เสียจากเงินลงทุนในบริษัท ไทยลามิเนต
    แมนูแฟคเจอเรอร์ จำกัด จำนวน 22.4 ล้านบาท คิดเป็นอัตราผลตอบแทนร้อยละ 12.44
    ต่อปี ในส่วนของค่าใช้จ่ายที่สำคัญลดลงจากปี 2547 ได้แก่
    ค่าธรรมเนียมและบริการจ่ายลดลงจาก 105 ล้านบาท เป็น 45
    ล้านบาทจากการที่บริษัทได้ชำระค่าธรรมเนียมการเป็นสมาชิกตลาดหลักทรัพย์ฯ
    ครบถ้วนตามเงื่อนไขแล้วตั้งแต่เดือนมีนาคม 2548 ในขณะที่ค่าใช้จ่ายพนักงานลดลงเช่นกันจาก
    318 ล้านบาทเป็น 236 ล้านบาท

-   ปี 2548 บริษัท ทรีนีตี้ วัฒนา จำกัด (มหาชน) ได้รับรางวัล Best Corporate
    Governance Award จากงาน SET Awards 2005
    ซึ่งเป็นรางวัลที่ให้กับบริษัทจดทะเบียนที่โดดเด่นในด้านการรายงานการปฏิบัติตามหลักการกำกับดูแลกิจการที่ดีจำนวน
    10 บริษัท
    รวมทั้งได้รับคัดเลือกจากสมาคมส่งเสริมสถาบันกรรมการบริษัทไทยในงานผลสำรวจบรรษัทภิบาลของบริษัทจดทะเบียนประจำปี
    2548 ให้เป็นบริษัทจดทะเบียนในกลุ่มธุรกิจการเงิน 1 ใน 21
    บริษัทที่มีการรายงานการกำกับดูแลกิจการที่ดีเป็นปีที่ 2 ติดต่อกัน

-   ในการประชุมผู้ถือหุ้นสามัญครั้งที่ 1/2548 ของบริษัทหลักทรัพย์ ทรีนีตี้ จำกัด
    ได้มีมติแต่งตั้งกรรมการตรวจสอบใหม่อีก 1 ท่าน รวมเป็น 3 ท่าน
    โดยกรรมการท่านที่ได้รับการแต่งตั้งดังกล่าว มีคุณสมบัติที่มีความเป็นอิสระตาม ตามข้อ 16(1)
    กจ.12/2543 เรื่อง การขออนุญาตและการอนุญาตให้เสนอขายหุ้นที่ออก
    เพื่อให้สอดคล้องคุณสมบัติของบริษัทแกน และโดยมติที่ประชุมคณะกรรมการบริษัทครั้งที่ 2/2549
    คณะกรรมการบริษัท ทรีนีตี้ วัฒนา จำกัด (มหาชน)
    ได้ทบทวนนโยบายการกำกับดูแลกิจการของบริษัท
    และได้ปรับปรุงแก้ไขเพื่อให้ครอบคลุมรายละเอียดเพิ่มขึ้น
    รวมทั้งได้กำหนดให้เผยแพร่ให้ผู้ที่เกี่ยวข้องทราบนโยบายดังกล่าว โดยการประกาศบน
    Website ของบริษัท